A TANÁCS 1811/2004/EK RENDELETE
(2004. október 11.)
a 2287/2003/EK rendeletnek az Északi-tengerben foltos tőkehalra halászó hajók tengeren töltött napjainak száma, továbbá a fenékvonóhálók Azori-szigetek, Kanári-szigetek és Madeira környéki vizeken való használata tekintetében történő módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre,
tekintettel a halászati erőforrások közös halászati politika alapján történő megóvásáról és fenntartható kiaknázásáról szóló, 2002. december 20-i 2371/2002/EK rendeletre (1) és különösen annak 20. cikkére,
tekintettel a Bizottság javaslatára,
mivel:
(1)
A legutóbbi tudományos jelentések és különösen a Nemzetközi Tengerkutatási Tanács jelentései szerint erősen érzékeny mélyvízi élőhelyeket találtak és térképeztek fel az Atlanti-óceánban. Azok az élőhelyek fontos és rendkívül változatos biológiai közösségeknek adnak otthont, és ezek kiemelt védelmet igénylő területnek minősülnek. Különösen a vadon élő állatok és növények védelméről szóló, 1992. május 21-i 92/43/EK tanácsi irányelv (2) ezeket közösségi érdekeltségű élőhelyekként határozza meg a természetes élőhelyek. Továbbá az észak-kelet-atlanti tengeri környezet védelméről szóló egyezmény (OSPAR-egyezmény) a közelmúltban felvette a mélytengeri korallzátonyokat a veszélyeztetett élőhelyek jegyzékébe.
(2)
A tudományos bizonyítékok szerint a fenékvonóháló által ezekben az élőhelyekben okozott kár helyreállítása vagy lehetetlen, vagy nagyon nehéz és hosszadalmas. Az Azori-szigetek, a Kanári-szigetek és a Madeira környéki vizek számos ismert vagy lehetséges mélyvízi élőhelyet foglalnak magukban, amelyek a legutóbbi időkig védve voltak a vonóhálók használatától. Ezért célszerű megtiltani a fenékvonóhálók és más hasonló halászfelszerelések használatát az Azori-szigetek, a Kanári-szigetek és a Madeira környéki vizeken, ahol ezek az élőhelyek még kedvező természetvédelmi helyzetet élveznek.
(3)
Új tudományos ismeretek azt jelzik, hogy a bizonyos halállományokra és halállomány-csoportokra vonatkozó, halfogási korlátozások alá tartozó vizeken tartózkodó közösségi hajókon és a közösségi vizeken alkalmazandó halászati lehetőségeknek és kapcsolódó feltételeknek a 2004. évre történő meghatározásáról szóló, 2003. december 19-i 2287/2003/EK tanácsi rendelet (3) IV. mellékletének 17. pontjában meghatározott feltételek mellett működő halászatokban fogott tőkehalzsákmány valószínűleg alacsony lesz, és ezért ezek a halászatok csekély további kockázatot jelentenek a tőkehalállomány felújulására. Következésképpen indokolt a foltos tőkehal halászata napjai számának növelése.
(4)
A közösségi halászok megélhetésének biztosítása érdekében fontos, hogy a halászatok a lehető leghamarabb elérhetőek legyenek. Ezért szükséges kivételt biztosítani az Európai Unióról szóló szerződéshez és az Európai Közösséget létrehozó szerződéshez csatolt, a nemzeti parlamenteknek az Európai Unióban betöltött szerepéről szóló jegyzőkönyv I. szakaszának 3. pontjában említett hathetes időszak alól.
(5)
A 2287/2003/EK tanácsi rendeletet ezért ennek megfelelően módosítani kell,
ELFOGADTA EZT A RENDELETET:
1. cikk
A 2287/2003/EK rendelet a következőképpen módosul:
1.
A IV. melléklet az alábbi ponttal egészül ki:
„19. Vonóhálózási tilalom az Azori-szigetek, a Kanári-szigetek és a Madeira környéki vizeken.
A hajók számára tilos a tagállamok felségterületéhez tartozó, az alábbi koordinátákat egy vonallal körülhatároló területeken bármilyen fenékvonóháló vagy hasonló vontatott hálók használata, amelyek a tengerfenékkel érintkezve működnek:
a)
Azori-szigetek
É-i szélesség 36° 00′
Ny-i hosszúság 23° 00′
É-i szélesség 42° 00′
Ny-i hosszúság 23° 00′
É-i szélesség 42° 00’
Ny-i hosszúság 34° 00′
É-i szélesség 36° 00′
Ny-i hosszúság 34° 00′
b)
Kanári-szigetek és Madeira
É-i szélesség 27° 00′
Ny-i hosszúság 19° 00′
É-i szélesség 26° 00′
Ny-i hosszúság 15° 00′
É-i szélesség 29° 00′
Ny-i hosszúság 13° 00′
É-i szélesség 36° 00′
Ny-i hosszúság 13° 00′
É-i szélesség 36° 00′
Ny-i hosszúság 19° 00′”.
2.
Az V. melléklet 6. pontja az alábbi szöveggel egészül ki:
„g)
Az a) pont »A 4a. pontban említett halászfelszerelések csoportosítása« című I. táblázatában említett napok számától eltérve, a tagállamok 12 napra növelhetik a területen való jelenlét és a kikötőből való távollét napjainak legnagyobb számát a VMS-sel (hajómegfigyelési rendszerrel) felszerelt és a IV. melléklet 17. b) pontjában említett különleges, legalább egy naptári hónapra érvényes halászati engedéllyel rendelkező hajók esetében.
Ilyen hajóknak
-
értesíteni kell a nemzeti hatóságokat a halak bármely kifogásának helyéről és idejéről a kifogás megtörténte előtt legalább négy órával,
-
csak a b) pontban megállapított módon lehet napokat összevonni arra az időszakra, amelyre a IV. melléklet 17. b) pontjában említett különleges halászati engedélyt megszakítás nélkül birtokol,
-
csak a 10. pontban említett módon lehet napokat átruházni az ezen pontnak megfelelően halászati napok növekedésében részesülő hajók számára.”
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. október 11-én.